Kalenderen siger 1. november, hvilket ifølge Skulpturparken i Blokhus er den helt rigtige dato til at tænde for julelysene. Torsdag eftermiddag tændte de for næsten 500.000 julelys i parken. - Vi har slet ikke kunne sove om natten frem til denne dag af bare spænding, siger John Andersen, direktør i Skulpturparken. Det er blandt andet et juletræ på 17,5 meter, der torsdag fik tændt sine lys. Intet mindre end 29.500 små pærer sikrer, at det store juletræ er lyst helt op. Nogle vil mene, at det er at tage juleglæderne på forskud, når man tænder for julelysene allerede den 1. november, men ikke julemanden, der var mødt op til arrangementet. - Den 1. november så må vi pynte op. På træet skal der være stjerner, kogler og trommer. Tænk hvis man går forbi et juletræ, og der ingen trommer er. Det går ikke, siger Julemanden. På TV2 Nords Facebook kan du komme med dit bud på, hvornår det er okay at finde den store kasse med julepynt frem.

Referat:
Skulpturparken i Blokhus tændte torsdag for julelys i alle afskygninger, og hvis man spørger dem, så er 1. november på ingen måde for tidligt at tage fat på julen.